ตลท.ทบทวนกฎดูแล บจ.หมวดฟื้นกิจการ
&nbsp;
10 ส.ค. 2554

โพสต์ทูเดย์ — ตลาดหลักทรัพย์ทบทวนดูแลบริษัทจดทะเบียนในหมวดฟื้นฟูกิจการ หลังใช้เกณฑ์มา 23 ปีแล้ว
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า การทบทวนมาตรการใช้ดูแลบริษัทจดทะเบียน (บจ.) ที่ตลาดหลักทรัพย์กำลังดำเนินการอยู่นั้น จะครอบคลุมไปถึงการทบทวนมาตรการที่ใช้กำกับดูแล บจ. ที่อยู่ในหมวดการฟื้นฟูกิจการ หรือเอ็นพีจี เพราะได้ใช้มาเป็นเวลา 23 ปีแล้ว จึงต้องมาดูว่าแนวทางของการใช้เอ็นพีจีมีประสิทธิภาพและเหมาะสมภายใต้สถานการณ์ปัจจุบันหรือไม่
ปัจจุบันมาตรการที่ตลาดหลักทรัพย์ใช้ดูแลบริษัทในกลุ่มฟื้นฟูกิจการ คือ หากส่วนของผู้ถือหุ้นของ บจ. ติดลบ จะถูกขึ้นเครื่องหมาย NC (Non Compliance) และขึ้นเครื่องหมายห้ามการซื้อขาย (SP) จนกว่าบริษัทจะฟื้นฟูกิจการและย้ายกลับเข้าซื้อขายในหมวดปกติได้ แต่เมื่อครบกำหนดระยะเวลา 2 ปี แล้วยังไม่สามารถย้ายกลับหมวดปกติได้ ตลาดหลักทรัพย์จะถอนชื่อหุ้นบริษัทดังกล่าวออกจากกระดานซื้อขาย และย้ายไปอยู่ในกลุ่ม บจ. ที่แก้ไขการดำเนินงานไม่ได้ตามกำหนด หรือเอ็นพีจี 
ทั้งนี้ บริษัท พัฒน์กล (PATKL) เป็นบริษัทล่าสุดที่ถูกขึ้นเครื่องหมาย SP เพราะหลังงบการเงินปี 2552 ออกมา พบว่าส่วนของผู้ถือหุ้นต่ำกว่าศูนย์ เข้าข่ายต้องปรับปรุงฐานะการเงินและการดำเนินงาน พร้อมทั้งขึ้นเครื่องหมาย NC ตั้งแต่วันที่ 10 มี.ค. 2553 
"ตลาดหลักทรัพย์จะมาทบทวนว่าแนวทางของการใช้เอ็นพีจีมีประสิทธิภาพและเหมาะสมภายใต้สถานการณ์ปัจจุบันหรือไม่ หลังจากใช้มาเป็นเวลา 23 ปีแล้ว"นายศักรินทร์ กล่าว
นายศักรินทร์ กล่าวว่า ตลาดหลัก ทรัพย์ยังได้มีการติดตามบริษัทที่อยู่ในกลุ่มเอ็นพีจีและยังไม่สามารถแก้ไขฐานะทางการเงิน โดยพยายามให้ บจ. ในกลุ่มดังกล่าวปรับปรุงให้ผลการดำเนินงานให้มีความแข็งแรง